Document ID: /roh_data/filtered/fineweb-2-filterrobots_roh.jsonl.gz/8550

In anteriur manader da l’uffizi da scussiun e concurs da l’Engiadin’Ota / Bregaglia duai avair laschà svanir raps.
Il delict saja mo vegnì scuvrì casualmain, pervi da duas dumondas independentas areguard singuls pajaments, ha declerà il landamma d’Engiadin’Ota, Gian Duri Ratti.
I vala la presumziun d'innocenza
Davart la dimensiun dal delict e davart la supposiziun che l’uffiziant pudess avair laschà svanir raps en ulteriurs cas durant ses temp d’uffizi da bun 25 onns, na vul la procura publica betg s’exprimer, ha ditg il pledader Claudio Riedi. Per il pertutgà vala la presumziun d’innocenza.
Consequenzas er en Engiadina Bassa
Il cas da denunzia encunter l’anteriur uffiziant da l’Engiadin’Ota tira ses fils er fin en Engiadina Bassa. Dapi l’entschatta da quest onn aveva quel lavurà tar l’uffizi da scussiun e falliment «Regiun Engiadina Bassa/Val Müstair».
Gievgia passada ha la regiun schlià il mandat cun l’uffiziant, quai ha confermà il president da la Regiun, Victor Peer. Actualmain examineschan ins perquai era l’uffizi da scussiun da l’Engiadina Bassa.
RR novitads 17:00